শেখ আদনান ফাহাদ: ভারত, পাকিস্তান কিংবা ধর্ম-সংক্রান্ত যে কোনো বিষয়ে বাংলাদেশের বাঙালি মুসলমানদের আর বেহুঁশ হলে চলবে না। রাষ্ট্রীয় স্বার্থ রক্ষায় মাথা ঠাণ্ডা রেখে সচেতনভাবে জীবন যাপন করতে হবে। নানা দিক থেকে উস্কানি আসছে। বিশেষ করে ধর্ম নিয়ে একাধিক স্বার্থান্বেষী গোষ্ঠী দেশের কোটি কোটি মুসলমানকে উস্কানি দিয়ে চলেছে। বেশীরভাগ ক্ষেত্রে মাথা ঠাণ্ডা রেখে চলাফেরা করলেও কোনো কোনো উস্কানিতে পা দিয়ে গরীব হিন্দুদের ঘরবাড়িতে আক্রমণ করে বসেছে স্থানীয় মুসলমানরা। রাষ্ট্রীয় স্বাধীনতা ও সার্বভৌমত্ব রক্ষা করে সমৃদ্ধির দিকে এগিয়ে যেতে হলে যুক্তি দিয়ে, বুদ্ধি দিয়ে চলতে হবে। কারও উস্কানিতে পা দিলে হবে না।